
Nr. 22/554


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru completarea şi modificarea Ordonanţei de urgenţă a Guvernului nr.60 din 25 aprilie 2001 privind achiziţiile publice, cu care comisia noastră a fost sesizată în fond cu adresa Biroului Permanent nr. PL.x. 634  din 4 septembrie 2006.
	PREŞEDINTE,

Mihai Nicolae Tănăsescu

RAPORT

asupra  propunerii legislative pentru completarea şi modificarea 
Ordonanţei de urgenţă a Guvernului nr.60 din 25 aprilie 2001 
privind achiziţiile publice 
Cu adresa nr. PL.x. 634 din 4 septembrie 2006, Biroul Permanent conform art.95 din Regulamentul Camerei Deputaţilor, republicat, a sesizat,  pentru examinare şi avizare în fond, Comisia pentru buget, finanţe şi bănci cu propunerea legislativă pentru completarea şi modificarea Ordonanţei de urgenţă a Guvernului nr.60 din 25 aprilie 2001 privind achiziţiile publice .

La întocmirea raportului s-a avut în vedere avizul Consiliului Legislativ.

Guvernul nu susţine iniţiativa legislativă.
Prezenta propunere legislativă are ca obiect de reglementare completarea art.41 din Ordonanţa de urgenţă a Guvernului nr.60 din 25 aprilie 2001 privind achiziţiile publice, aprobată cu modificări şi completări prin Legea nr.212/2002, cu modificările şi completările ulterioare, cu un nou aliniat prin care se propune ca în cazul contractelor de achiziţii pentru produse alimentare, a căror durată de îndeplinire este mai mică sau egală cu 12 luni, părţile contractante au dreptul de a conveni, prin act adiţional, pentru restul rămas de îndeplinit, actualizarea preţului contractului pentru asigurarea protecţiei împotriva inflaţiei. 
Propunerea legislativă face parte din categoria legilor ordinare, potrivit art. 76 din Constituţia României, republicată.

La lucrările comisiei au participat  22  deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din data de 15 mai 2006 .

Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat, este de competenţa decizională a Camerei Deputaţilor.
In urma dezbaterii propunerii legislative în şedinţa din data de 12.09.2006, comisia propune Plenului Camerei Deputaţilor respingerea acesteia deoarece în conformitate cu prevederile alin.(b) al art. 305 din Ordonanţa de urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, aprobată prin Legea nr.337/2006, a fost abrogată Ordonanţa de urgenţă a Guvernului nr.60/2001 privind achiziţiile publice, aprobată cu modificări şi completări prin Legea nr. 212/2002, cu modificările şi completările ulterioare, ceea ce înseamnă că propunerea legislativă nu mai are obiect.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Expert:
Rădoi Florentina

